CELEX: 32015D0744
Language: hr
Date: 2015-05-08 00:00:00
Title: Provedbena odluka Komisije (EU) 2015/744 оd 8. svibnja 2015. o odobravanju privremene mjere koju poduzima Nizozemska u skladu s člankom 52. Uredbe (EZ) br. 1272/2008 Europskog parlamenta i Vijeća u pogledu dodatnih zahtjeva za pakiranje i označivanje za elektroničke cigarete koje sadržavaju nikotin i spremnike za ponovno punjenje (Tekst značajan za EGP)

9.5.2015   
            
            
               HR
            
            
               Službeni list Europske unije
            
            
               L 118/8
            
         PROVEDBENA ODLUKA KOMISIJE (EU) 2015/744
   оd 8. svibnja 2015.
   o odobravanju privremene mjere koju poduzima Nizozemska u skladu s člankom 52. Uredbe (EZ) br. 1272/2008 Europskog parlamenta i Vijeća u pogledu dodatnih zahtjeva za pakiranje i označivanje za elektroničke cigarete koje sadržavaju nikotin i spremnike za ponovno punjenje
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (1), a posebno njezin članak 52.,
   budući da:
   
               (1)
            
            
               Dana 10. ožujka 2015. Nizozemska je, u skladu s člankom 52. stavkom 1. Uredbe (EZ) br. 1272/2008, obavijestila Komisiju da ima opravdane razloge vjerovati da elektroničke cigarete i spremnici za ponovno punjenje koji sadržavaju nikotin, iako ispunjavaju zahtjeve ove Uredbe, predstavljaju ozbiljan rizik za zdravlje ljudi zbog označivanja i pakiranja. Nizozemska je 24. studenoga 2014. donijela privremenu mjeru za privremene propise o elektroničkim cigaretama. Ta mjera objavljena je u Službenome listu Kraljevine Nizozemske 28. studenoga 2014. („Odluka”) (2). Nizozemska je 12. ožujka 2015. obavijestila druge države članice i Europsku agenciju za kemikalije o Odluci.
            
         
               (2)
            
            
               U članku 4. stavku 1. Odluke propisuje se da elektroničke cigarete i spremnici za ponovno punjenje koji sadrže nikotin moraju biti sigurni za djecu, a u članku 4. stavku 2. propisuje se da spremnici za ponovno punjenje moraju imati zatvarače koji djeci otežavaju otvaranje čak i ako to nije propisano Uredbom (EZ) br. 1272/2008. U tom kontekstu, treba napomenuti da se za potrebe Uredbe (EZ) br. 1272/2008 elektroničke cigarete mogu smatrati smjesom u spremniku. Postavljanjem zahtjeva o zatvaračima koji djeci otežavaju otvaranje i za elektroničke cigarete i za spremnike za ponovno punjenje bez obzira na graničnu vrijednost koncentracije nikotina u smjesi, Odlukom se zahtijeva više nego odredbama Uredbe (EZ) br. 1272/2008. U članku 7. stavku 2. Odluke propisuje se da, ako preporuka da se proizvod drži izvan dosega djece nije obvezna na temelju Uredbe (EZ) br. 1272/2008, pakiranje i svako vanjsko pakiranje moraju sadržavati tu preporuku. Stoga, Odlukom se nadilaze obveze označivanja na temelju Uredbe (EZ) br. 1272/2008. Zbog navedenih razloga, dodatnim zahtjevima predviđenima člankom 4. stavcima 1. i 2. i člankom 7. stavkom 2. Odluke može se spriječiti stavljanje na nizozemsko tržište proizvoda koji su u skladu s važećim pravilima na temelju Uredbe (EZ) br. 1272/2008.
            
         
               (3)
            
            
               Nizozemska je iznijela opravdane razloge za zaključak da e-cigarete i spremnici za ponovno punjenje koji sadržavaju nikotin predstavljaju ozbiljan rizik za zdravlje ljudi. Dok su u prvoj polovici 2013. zabilježena samo dva slučaja trovanja, broj se u drugoj polovici godine povećao te su u 2013. ukupno zabilježena 33 slučaja, a u 2014. 43. U 2013., smjese su unesene gutanjem u 27 slučajeva, uključujući osmero djece između 0 i 4 godine. Mjere za označivanje i pakiranje u Odluci su takve da djeci mogu spriječiti pristup tim smjesama i stoga su primjerene za smanjenje rizika za zdravlje djece.
            
         
               (4)
            
            
               Odredbe Odluke odražavaju odredbe članka 20. Direktive 2014/40/EU Europskog parlamenta i Vijeća (3). Države članice moraju donijeti zakone, uredbe i administrativne propise potrebne za usklađivanje s tom Direktivom do 20. svibnja 2016.
            
         
               (5)
            
            
               Odluka je privremena mjera koja se može primjenjivati dok se ne počnu primjenjivati mjere koje je donijela Nizozemska radi prenošenja Direktive 2014/40/EU u nizozemsko nacionalno pravo. Mjere bi stoga trebale biti odobrene do 19. svibnja 2016.
            
         
               (6)
            
            
               Kako bi Komisija mogla ispuniti rok od 60 dana za donošenje odluke utvrđen u članku 52. stavku 2. Uredbe (EZ) br. 1272/2008, ova bi Odluka trebala stupiti na snagu na dan objave.
            
         
               (7)
            
            
               Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006 Europskog parlamenta i Vijeća (4),
            
         DONIJELA JE OVU ODLUKU:
   Članak 1.
   Privremena mjera predviđena člankom 4. stavcima 1. i 2. i člankom 7. stavkom 2. Odluke od 24. studenoga 2014. o privremenim propisima u pogledu elektroničkih cigareta, o kojima je Nizozemska izvijestila Komisiju 10. ožujka 2015., odobrena je do 19. svibnja 2016.
   Članak 2.
   Ova Uredba stupa na snagu na dan objave u Službenom listu Europske unije.
   
      Sastavljeno u Bruxellesu 8. svibnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 353, 31.12.2008., str. 1.
   
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28. studenoga 2014., br. 456., str. 1.
   
      (3)  Direktiva 2014/40/EU Europskog parlamenta i Vijeća od 3. travnja 2014. o usklađivanju zakona i drugih propisa država članica o proizvodnji, predstavljanju i prodaji duhanskih i srodnih proizvoda i o stavljanju izvan snage Direktive 2001/37/EZ (SL L 127, 29.4.2014., str. 1.).
   
      (4)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).